Sønderjyder får internethastigheder på op til 6 Gbit/s

Sønderjyderne kan godt spænde sikkerhedsselen. Fra i dag åbner Sinal for internethastigheder, der tidligere var forbeholdt datacentre og teknologinørder: Op til 6 Gbit/s direkte ind i stuerne. Det betyder, at over 400.000 adresser i det syd- og sønderjyske nu kan få en fiberforbindelse, der er seks gange hurtigere end den mest udbredte gigabit-forbindelse i Danmark i dag.

Og ja – det er lige så vanvittigt hurtigt, som det lyder.

Alvorlig fart på skyen i dagligdagen

Stream 8K-film uden buffering, synkronisér hele dit fotobibliotek på få sekunder, gamer-setup uden lag, og uploads af store arbejdsfiler, der normalt ville tage minutter, bliver klaret på øjeblikke. Selv Sinal forventer, at 4 Gbit/s bliver den mest populære pakke – og bare det niveau vil føles som at få en ny generation af internet i huset.

Ifølge Sinal er danskernes dataforbrug mere end fordoblet på fem år. Derfor skal nettet følge med – og her går sønderjyderne altså forrest. “Vi skal være på forkant, hvis vi vil drive digitaliseringen,” siger Sinals direktør Carsten Bryder Thejls.

Startskuddet lyder i syd

Over halvdelen af de 900.000 adresser på Sinals fibernet får nu adgang til de nye tophastigheder. Udrulningen er i gang, og Sinal åbner efterhånden, som systemerne falder på plads.

Først i køen står geografier som Sønderjylland, Sydjylland og dele af Grindsted-området. Senere rykker turen mod trekantområdet, når overtagelsen af Ewiis fibernet er helt på plads.

For at tilslutte dig lynnettet kræves der kun én ting: En ny fiberboks på væggen.
I første omgang kan forbindelserne bestilles gennem den svenske udbyder Bahnhof, der allerede har 4 Gbit/s-pakken klar. Men Sinal regner med, at flere udbydere på deres net følger trop hurtigt.

Sønderjyder får internethastigheder på op til 6 Gbit/s