TDC vil levere lynhurtigt fibernet til jyderne

TDC begynder nu sin fibernet-offensiv i Jylland. I første omgang graves der fiber ned til tusind adresser i den vestlige del af Aarhus, men TDC har et erklæret mål om at nå knapt en million husstande og virksomheder inden for de næste fem-seks år.

– TDC skal være en central ejer af fibernet i hele Danmark og dermed være med til at skabe en digital fremtid for landet. Det betyder, at vi kommer til at grave over hele landet – også i mere tyndt befolkede områder uden for byerne, siger Andreas Pfisterer, koncerndirektør i TDC, til Finans.

TDC’s ambitiøse fibernetstrategi blev meldt ud i november. Efter opkøbet af Dongs fibernet kan selskabet nå omkring 200.000 husstande i hovedstadsområdet og i marts begyndte TDC at grave fiber ned til tusind husstande i Roskilde. Men nu er gravemaskinerne rykket til Jylland.

– Vi har en ambition om, at vi i løbet de næste fem-seks år kunne levere fibernet til op mod 1 mio. husstande og virksomheder. Vi vil nå bredt ud i hele Danmark, og projektet i Aarhus bliver første step uden for hovedstadsregionen, siger Andreas Pfisterer.

I Jylland domineres fibernettene af energiselskaber som Ewii og Eniig, men en tredjedel af Jylland har stadig ikke fibernet – og det er disse områder, der er interessant for TDC.

TDC vil levere lynhurtigt fibernet til jyderne